# 

**ประกาศคณะวิทยาศาสตร์และเทคโนโลยี**

**มหาวิทยาลัยเทคโนโลยีราชมงคลพระนคร**

**เรื่อง หลักเกณฑ์และวิธีการคำนวณภาระงาน**

**ของบุคลากรสายสนับสนุน คณะวิทยาศาสตร์และเทคโนโลยี**

เพื่อให้การบริหารจัดการคณะวิทยาศาสตร์และเทคโนโลยีเป็นไปอย่างมีประสิทธิภาพ และเกิดประสิทธิผลและเป็นไปเพื่อประโยชน์ทางราชการเป็นสำคัญตลอดจนเพื่อให้การประเมินผล การปฏิบัติราชการที่โปรงใสและเป็นธรรม

อาศัยอำนาจตามความ ข้อ 10 แห่งข้อบังคับมหาวิทยาลัยเทคโนโลยีราชมงคลพระนคร ว่าด้วยการเลื่อนเงินข้าราชการพลเรือนในสถาบันอุดมศึกษา พ.ศ. 2559 และข้อ 5 (2) แห่งประกาศคณะกรรมการบริหารงานบุคคลสำหรับพนักงานมหาวิทยาลัย มหาวิทยาลัยเทคโนโลยีราชมงคลพระนคร ฉบับที่ 2/2555

เรื่อง หลักเกณฑ์และวิธีการประเมินผลการปฏิบัติงานเพื่อเลื่อนค่าตอบแทนพนักงานมหาวิทยาลัย จึงได้ออกประกาศไว้ดังนี้

ข้อ 1 ประกาศนี้เรียกว่า “ประกาศคณะวิทยาศาสตร์และเทคโนโลยี มหาวิทยาลัยเทคโนโลยีราชมงคลพระนคร เรื่อง หลักเกณฑ์และวิธีการคำนวณภาระงานบุคลากรสายสนับสนุน คณะวิทยาศาสตร์และเทคโนโลยี”

ข้อ 2 หัวหน้าหน่วยงาน หมายความว่า คณบดีคณะวิทยาศาสตร์และเทคโนโลยี

ข้อ 3 บุคลากรสายสนับสนุน หมายความว่า ข้าราชการพลเรือนในสถาบันอุดมศึกษา พนักงานมหาวิทยาลัย สายสนับสนุน

ข้อ 4 หัวหน้าตามโครงสร้าง หมายความว่า หัวหน้างานตามโครงสร้างการแบ่งส่วนงานภายในตามกรอบอัตรากำลังบุคลากรสายสนับสนุน คณะวิทยาศาสตร์และเทคโนโลยี มหาวิทยาลัยเทคโนโลยีราชมงคลพระนคร ตามมติสภามหาวิทยาลัย ดังคำสั่ง มหาวิทยาลัยเทคโนโลยีราชมงคลพระนครที่ 1500/2560 ลงวันที่ 15 ธันวาคม 2561 เรื่อง การจัดบุคลากรสายสนับสนุนให้ดำรงตำแหน่งตามกรอบอัตรากำลังบุคลากรสายสนับสนุน ปีงบประมาณ พ.ศ. 2561 - 2564

ข้อ 5 หัวหน้างานที่คณะแต่งตั้ง หมายความว่า หัวหน้างานตามคำสั่งคณะวิทยาศาสตร์และเทคโนโลยี มหาวิทยาลัยเทคโนโลยีราชมงคลพระนคร

/ข้อ 6...

ข้อ 6 กำหนดภาระงานของกลุ่มหัวหน้างานตามโครงสร้างและหัวหน้างานที่คณะแต่งตั้งให้เป็นไปดังนี้

6.1 หัวหน้างานตามโครงสร้าง คิดเป็นภาระงาน 12 ชั่วโมงต่อสัปดาห์

6.2 หัวหน้างานที่คณะแต่งตั้งที่มีผู้ปฏิบัติงานเป็นพนักงานมหาวิทยาลัย คิดเป็นภาระงาน 5.95 ชั่วโมงต่อสัปดาห์

6.3 หัวหน้างานที่คณะแต่งตั้งที่มีผู้ปฏิบัติงานเป็นลูกจ้างชั่วคราว คิดเป็นภาระงาน 2.97 ชั่วโมงต่อสัปดาห์

ข้อ 7 บุคลากรสายสนับสนุน มีภาระงานหลัก 3 ด้าน ประกอบด้วย งานตามหน้าที่ความรับผิดชอบ (Job Description) งานบริการวิชาการ และงานอื่นที่ได้รับมอบหมาย

บุคลากรสายสนับสนุนต้องมีภาระงานไม่น้อยกว่า 35 ชั่วโมงต่อสัปดาห์ โดยมีภาระงานขั้นต่ำ ไม่น้อยกว่าที่กำหนดไว้ในประกาศนี้ ดังนี้

**(1) กลุ่มปฏิบัติการและเชี่ยวชาญเฉพาะ มีภาระงานประกอบด้วย**

(ก) ภาระงานตามหน้าที่ความรับผิดชอบ (Job Description) ต้องไม่น้อยกว่า 17.85 ชั่วโมงต่อสัปดาห์

(ข) ภาระงานการพัฒนางานในหน้าที่ และ/หรือ ภาระงานบริการวิชาการ และ/หรือ ภาระงานอื่นๆ ที่ได้รับมอบหมาย เมื่อรวมกันแล้วต้องไม่น้อยกว่า 11.90 ชั่วโมงต่อสัปดาห์

**(2) กลุ่มหัวหน้างานตามโครงสร้างและหัวหน้างานที่คณะแต่งตั้งที่มีผู้ปฏิบัติงาน มีภาระงานประกอบด้วย**

(ก) ภาระงานตามหน้าที่ความรับผิดชอบ (Job Description) ต้องไม่น้อยกว่า 11.90 ชั่วโมงต่อสัปดาห์

(ข) ภาระงานการพัฒนางานในหน้าที่ และ/หรือ ภาระงานบริการวิชาการ และ/หรือ ภาระงานอื่นๆ ที่ได้รับมอบหมาย เมื่อรวมกันแล้วต้องไม่น้อยกว่า 11.90 ชั่วโมงต่อสัปดาห์

คณะกรรมการกำหนดภาระงานขั้นต่ำของบุคลากรสายสนับสนุน คณะวิทยาศาสตร์และเทคโนโลยีอาจกำหนดภาระงานของบุคลากรสายสนับสนุนในแต่ละประเภทตำแหน่งหรือในแต่ละรายเพิ่มเติมจากที่กำหนดไว้ในหน้าที่ความรับผิดชอบ (Job Description) ทั้งนี้ ให้ยึดประโยชน์ทางราชการเป็นสำคัญ

ข้อ 8 **ภาระงานตามหน้าที่ความรับผิดชอบ** ภาระงานที่นำมาคิดเป็นภาระงานตามหน้าที่ความรับผิดชอบได้ต้องเป็นไปตามงานตามตารางแสดงการกำหนดหน้าที่ความรับผิดชอบ การแบ่งส่วนงานภายในและการกำหนดตำแหน่งตามกรอบอัตรากำลังบุคลากรสายสนับสนุน สำนักงานคณบดี มหาวิทยาลัยเทคโนโลยีราชมงคลพระนคร และต้องอยู่ในรูปแบบของขั้นตอนการปฏิบัติงาน (Work flow) ตามที่คณะกรรมการกำหนดภาระงานขั้นต่ำของบุคลากรสายสนับสนุน คณะวิทยาศาสตร์และเทคโนโลยี ประกาศกำหนด และ/หรือ ให้ความเห็นชอบ

/งานกำกับ...

งานกำกับ ตรวจสอบ และติดตามผลการดำเนินงาน ของหัวหน้าตามโครงสร้าง และ/หรือ หัวหน้างานที่คณะแต่งตั้ง และ/หรือ งานสร้างสรรค์ให้ดำเนินการจัดทำในรูปแบบของขั้นตอนการปฏิบัติงาน (Work flow) และต้องผ่านความเห็นชอบจากคณะกรรมการกำหนดภาระงานขั้นต่ำของบุคลากร สายสนับสนุน

ข้อ 9 คณะแต่งตั้งคณะกรรมการกำหนดภาระงานขั้นต่ำของบุคลากรสายสนับสนุนของ คณะขึ้น คณะหนึ่ง เพื่อพิจารณาจัดทำหลักเกณฑ์ และวิธีการคำนวณภาระงานขั้นต่ำของบุคลากร สายสนับสนุนในสังกัด ให้เหมาะสมกับภาระงานที่สอดคล้องกับนโยบาย วิสัยทัศน์ พันธกิจ และยุทธศาสตร์ของคณะวิทยาศาสตร์และเทคโนโลยี และเสนอต่อคณะกรรมการบริหารคณะวิทยาศาสตร์และเทคโนโลยีเพื่อเห็นชอบและประกาศใช้

ข้อ 10 **ภาระงานวิจัย** งานวิจัยที่จะนำมาคำนวณภาระงานได้จะต้องได้รับมอบหมาย และ/หรือ อนุมัติจากหัวหน้าหน่วยงานอย่างเป็นทางการ โดยการคิดคำนวณภาระงานให้พิจารณาตามแนบท้ายประกาศ

ข้อ 11 **ภาระงานบริการวิชาการ** งานบริการวิชาการที่จะนำมาคำนวณภาระงานได้จะต้องได้รับมอบหมายหรืออนุมัติจากหัวหน้าหน่วยงาน

ข้อ 12 **ภาระงานอื่นๆ** หมายถึง ภาระงานที่ได้รับมอบหมาย ภาระงานพัฒนาองค์กร ภาระงานพัฒนาตนเอง และภาระงานจิตอาสา โดยการคิดคำนวณภาระงานให้พิจารณาตามแนบท้ายประกาศ และ/หรือ ที่คณะกรรมการฯ ให้ความเห็นชอบ

ข้อ 13 คณะกรรมการกำหนดภาระงานขั้นต่ำของบุคลากรสายสนับสนุน คณะวิทยาศาสตร์และเทคโนโลยี กำหนดหลักเกณฑ์และวิธีการคำนวณภาระงานของบุคลากรสายสนับสนุนทุกกลุ่มงานให้เหมาะสมกับลักษณะเฉพาะของส่วนงานเท่าที่ไม่ขัดแย้งกับประกาศนี้ เสนอต่อคณะกรรมการบริหารคณะวิทยาศาสตร์และเทคโนโลยีเพื่อเห็นชอบ แล้วจัดทำเป็นประกาศของคณะ

ข้อ 14 ก่อนเริ่มการเลื่อนเงินเดือนบุคลากรสายสนับสนุนในแต่ละครั้ง ให้คณะมอบหมายงานภาระงานให้ข้าราชการพลเรือนในสถาบันอุดมศึกษาและพนักงานมหาวิทยาลัยสายสนับสนุน โดยจัดทำข้อตกลงภาระงาน (Job Assignment) ภายในเดือนแรกของรอบการประเมิน โดยปรับสัดส่วนภาระงานได้เท่าที่ไม่ขัดหรือแย้งต่อประกาศนี้ ทั้งนี้ ในกรณีที่มีเหตุใดซึ่งทำให้ภาระงานที่ได้ตกลงไว้ไม่สามารถปฏิบัติได้ ให้ปรับเปลี่ยนข้อตกลงภาระงานให้เหมาะสมในทันที

ข้อ 15 หลักเกณฑ์และวิธีการคำนวณให้เป็นไปตามแนบท้ายประกาศนี้

/ข้อ 16 ...

ข้อ 16 ในกรณีที่มีเหตุและความจำเป็นไม่อาจดำเนินการตามประกาศนี้ได้ หรือกรณีมีปัญหาในการดำเนินการตามประกาศนี้ ให้คณบดีมีอำนาจวินิจฉัยชี้ขาด

ประกาศนี้ใช้บังคับตั้งแต่วันที่ 25 กรกฎาคม พ.ศ. 2562

ประกาศ ณ วันที่ กรกฎาคม พ.ศ. 2562

(นายไพศาล การถาง)

คณบดีคณะวิทยาศาสตร์และเทคโนโลยี

วรวุฒิ ร่าง/พิมพ์/ตรวจ

**แนบท้ายประกาศคณะวิทยาศาสตร์และเทคโนโลยี**

**มหาวิทยาลัยเทคโนโลยีราชมงคลพระนคร**

**เรื่อง หลักเกณฑ์และวิธีการคำนวณภาระงาน**

**ของบุคลากรสายสนับสนุน คณะวิทยาศาสตร์และเทคโนโลยี**

|  |  |  |
| --- | --- | --- |
| **1. หลักเกณฑ์และวิธีการคำนวณภาระงานตามหน้าที่ความรับผิดชอบ (Job Description)** | | |
| หลักเกณฑ์และวิธีการคำนวณภาระงานตามข้อตกลงภาระงานของบุคลากรสายสนับสนุน ในหนึ่งภาระงานจำแนกออกเป็นสองมิติหลัก ได้แก่มิติด้านปริมาณ และมิติด้านประสิทธิภาพ ทั้งนี้ มิติด้านปริมาณสามารถคิดคำนวณได้จากเวลาที่ใช้ในการปฏิบัติงานตามรูปแบบขั้นตอนการทำงาน (Work Flow) ทุกขั้นตอน สำหรับการคิดคำนวณในมิติด้านประสิทธิภาพสามารถพิจารณาจากประเด็นความสำเร็จของภาระงานสี่ด้าน ได้แก่ ด้านคุณภาพ ด้านเวลา ด้านความคุ้มค่า และด้านความพึงพอใจ ซึ่งใช้เกณฑ์คะแนน 1 (น้อยสุด) ถึง 5 (มากสุด) ในแต่ละด้านมาพิจารณา ซึ่งวิธีการคำนวณภาระงาน ดังนี้  **ด้านปริมาณ**  =  จำนวนภาระงาน (ชม./สัปดาห์) ชั่วโมงภาระงานที่ปฏิบัติงานจริง  ของแต่ละหน้าที่ความรับผิดชอบ 15    =  ปริมาณภาระงาน (ชม./สัปดาห์) จำนวนภาระงาน X ความถี่ของการปฏิบัติงาน  **ด้านประสิทธิภาพ**  =  ค่าเฉลี่ยของความสำเร็จ (คุณภาพ + เวลา + ความคุ้มค่า + ความพึงพอใจ)  ของภาระงาน 4  =  ค่าน้ำหนักของความสำเร็จ ค่าเฉลี่ยความสำเร็จของภาระงาน  5  =  **ผลลัพธ์ของภาระงาน** ปริมาณภาระงาน X ค่าน้ำหนักของความสำเร็จของภาระงาน | | |
| **2. งานบริการวิชาการ** |  |  |
| **ลักษณะงาน/ผลงาน** | **การคำนวณ** | **หมายเหตุ** |
| **2.1 ปฏิบัติโครงการบริการวิชาการแก่สังคม**  **ตามแผน การนำไปใช้ประโยชน์ เพื่อก่อให้เกิดผล**  **ต่อการพัฒนา นักศึกษา ชุมชน หรือสังคม**  **โดยเป็นโครงการที่ได้รับการอนุมัติหน่วยงาน**  **หรือแจ้งให้หน่วยงานรับทราบอย่างเป็นทางการ** | คิดภาระงานตามชม.ที่ปฏิบัติงานจริงหารด้วย 15 หน่วยสัปดาห์ โดยคิดภาระงานแยกตามหน้าที่ในแต่ละโครงการ |  |
| 2.1.1 ร่วมกิจกรรมในโครงการ ดังนี้  (ก) ผู้รับผิดชอบโครงการ  (ข) กรรมการ/ผู้ร่วมโครงการ | ร้อยละ 70  ร้อยละ 30 |  |
| 2.1.1 การเป็นวิทยากร ดังนี้  (ก) วิทยากร  (ข) ผู้ช่วยวิทยากร | ร้อยละ 70  ร้อยละ 30 |  |

|  |  |  |
| --- | --- | --- |
| **ลักษณะงาน/ผลงาน** | **การคำนวณ** | **หมายเหตุ** |
| **2.2 การบริการวิชาการเชิงพาณิชย์ ที่มีการเซ็นสัญญาที่หน่วยงาน หรือมหาวิทยาลัย หรือมีเอกสาร ยืนยันเป็นลายลักษณ์อักษร คิดภาระงาน ดังนี้** |  |  |
| 2.2.1 การจัดฝึกอบรม ประชุม และสัมมนา | 2 ชม.ต่อสัปดาห์ | โดยให้คิดตามกิจกรรมหรือโครงการ |
| 2.2.2 การค้นคว้าวิจัย สำรวจ วิเคราะห์  ทดสอบตรวจสอบและตรวจซ่อม | 2 ชม.ต่อสัปดาห์ | โดยให้คิดตามกิจกรรมหรือโครงการ |
| 2.2.3 การวางระบบ ออกแบบ สร้าง  ประดิษฐ์ การพัฒนาต้นแบบผลิตและติดตั้ง | 3 ชม.ต่อสัปดาห์ | โดยให้คิดตามกิจกรรมหรือโครงการ |
| 2.2.4 การให้บริการสารสนเทศและเทคโนโลยีทางการศึกษา | 2 ชม.ต่อสัปดาห์ | โดยให้คิดตามกิจกรรมหรือโครงการ |
| 2.2.5 การเป็นวิทยากร | คิดตามภาระการเป็นวิทยากร |  |
| การคิดภาระงานการบริการวิชาการให้พิจารณาตามสัดส่วน ของการมีส่วนร่วมในงานบริการทางวิชาการนั้นๆ โดยต้องมีเอกสารยืนยันการมีสัดส่วนผลงานจากผู้มีส่วนร่วมทุกคน สำหรับการบริการวิชาการเชิงพาณิชย์ที่มียอดงบประมาณเกินห้าแสนบาท แต่ไม่เกินหนึ่งล้านบาท ให้คิดภาระงานในอัตรา ๑.๕ เท่าของภาระงานที่ปรากฏใน 2.2.1 ถึง 2.2.5 หากยอดงบประมาณเกินหนึ่งล้านบาท ให้คิดภาระงานในอัตรา ๒ เท่าของภาระงานที่ปรากฏใน 2.2.1 ถึง 2.2.5 |  |  |
| **3. งานวิจัยและผลงานลักษณะอื่นที่สามารถที่นำมาคิดภาระงานได้ ให้เป็นงานที่ได้รับอนุมัติจากหน่วยงานหรือแจ้งให้หน่วยงานรับทราบอย่างเป็นทางการ** | | |
| **3.๑ การร่วมทำวิจัย**  3.1.1 มีส่วนร่วมในโครงการวิจัยตั้งแต่ร้อยละ ๖๐ ขึ้นไป  3.1.2 มีส่วนร่วมในโครงการวิจัยตั้งแต่ร้อยละ ๔๐-๕๙  3.1.3 มีส่วนร่วมในโครงการวิจัยตั้งแต่ร้อยละ ๒๐-๓๙  3.1.4 มีส่วนร่วมในโครงการวิจัยต่ำกว่าร้อยละ ๒๐ | ๓.๕ ชม.ต่อสัปดาห์  ๒.๕ ชม.ต่อสัปดาห์  ๒ ชม.ต่อสัปดาห์  ๑.๕ ชม.ต่อสัปดาห์ | โดยไม่นับโครงการที่มีการขยายระยะเวลา |
| **3.2 ผู้อำนวยการแผนงานวิจัย** | 2 ชม.ต่อสัปดาห์ |  |
| **3.3 การตีพิมพ์เผยแพร่บทความวิจัยใน**  **วารสารวิชาการ หรือการจดทะเบียนทรัพย์สินทางปัญญาที่สามารถนำมาคิดภาระงานได้**  **ให้พิจารณาผลงาน ณ วันที่มีการตีพิมพ์เผยแพร่หรือสำหรับการนำเสนอผลงานในการประชุม หรือการสัมมนาทางวิชาการ ให้คิดภาระงาน ณ วันที่มีการเข้าร่วม การประชุม หรือการสัมมนาทางวิชาการ**  3.3.1 การเข้าร่วมประชุมหรือสัมมนาทางวิชาการ ที่ผ่านการอนุมัติหรือเห็นชอบจากหน่วยงาน | 0.5 ชม.ต่อสัปดาห์ |  |
| 3.3.2 บทความวิจัยหรือบทความวิชาการฉบับสมบูรณ์ที่ตีพิมพ์ในรายงานสืบเนื่องจาก  การประชุมวิชาการระดับชาติ | 0.75 ชม.ต่อสัปดาห์ |  |

|  |  |  |
| --- | --- | --- |
| **ลักษณะงาน/ผลงาน** | **การคำนวณ** | **หมายเหตุ** |
| 3.3.3 บทความวิจัยหรือบทความวิชาการฉบับสมบูรณ์ ที่ตีพิมพ์ในรายงานสืบเนื่องจากการประชุมวิชาการระดับนานาชาติ หรือในวารสารทางวิชาการระดับชาติที่ไม่อยู่ในฐานข้อมูล ตามประกาศ ก.พ.อ. หรือระเบียบ คณะกรรมการการอุดมศึกษาว่าด้วยหลักเกณฑ์การพิจารณาวารสารทางวิชาการสำหรับการเผยแพร่ผลงานทางวิชาการ พ.ศ.๒๕๕๖ แต่สถาบันนำเสนอสภาสถาบันอนุมัติและจัดทำเป็นประกาศให้ทราบ เป็นการทั่วไป และแจ้งให้ กพอ./กกอ. ทราบภายใน ๓๐ วันนับแต่วันที่ออกประกาศ |  |  |
| 3.3.4 บทความวิจัยหรือบทความวิชาการที่ตีพิมพ์ในวารสารวิชาการที่ปรากฏในฐานข้อมูล TCI กลุ่มที่ 2 | ๒ ชม.ต่อสัปดาห์ |  |
| 3.3.5 บทความวิจัยหรือบทความวิชาการที่  ตีพิมพ์ ในวารสารวิชาการระดับนานาชาติที่ไม่อยู่ในฐานข้อมูลตามประกาศ ก.พ.อ. หรือระเบียบ คณะกรรมการการอุดมศึกษาว่าด้วยหลักเกณฑ์การพิจารณาวารสารทางวิชาการสำหรับการเผยแพร่ผลงานทางวิชาการ พ.ศ.๒๕๕๖ แต่สถาบันนำเสนอสภาสถาบันอนุมัติและจัดทำเป็นประกาศ ให้ทราบเป็นการทั่วไป และแจ้งให้ กพอ./กกอ. ทราบภายใน ๓๐ วันนับแต่วันที่ออกประกาศ (ซึ่งไม่อยู่ใน Beall’s list) หรือตีพิมพ์ในวารสารวิชาการที่ปรากฏใน ฐานข้อมูล TCI กลุ่มที่ ๑ | 2.5 ชม.ต่อสัปดาห์ |  |
| 3.3.6 บทความวิจัยหรือบทความวิชาการที่ตีพิมพ์ในวารสารวิชาการระดับนานาชาติที่ปรากฏในฐานข้อมูลระดับนานาชาติตามประกาศ ก.พ.อ. หรือระเบียบคณะกรรมการ การอุดมศึกษาว่าด้วยหลักเกณฑ์การพิจารณาวารสารทางวิชาการสำหรับการเผยแพร่ผลงานทางวิชาการ พ.ศ.๒๕๕๖ | 3 ชม.ต่อสัปดาห์ |  |
| 3.3.7 ผลงานที่ได้รับการจดอนุสิทธิบัตร | 1.5 ชม.ต่อสัปดาห์ |  |
| 3.3.8 ผลงานได้รับการจดสิทธิบัตร | 3 ชม.ต่อสัปดาห์ |  |
| 3.3.9 ผลงานวิชาการรับใช้สังคมที่ได้รับการ  ประเมินผ่านเกณฑ์การขอตำแหน่งทางวิชาการแล้ว | 3 ชม.ต่อสัปดาห์ |  |
| 3.3.10 ผลงานวิจัยที่หน่วยงานหรือองค์กร  ระดับชาติว่าจ้างให้ดำเนินการ | 3 ชม.ต่อสัปดาห์ |  |
| 3.3.11 งานวิจัยที่ได้รับทุนสนับสนุนจากหน่วยงานภายนอก  (ก ) หัวหน้าโครงการวิจัย  (ข ) มีส่วนร่วมในโครงการวิจัยตั้งแต่ร้อยละ ๖๐ ขึ้นไป  (ค) มีส่วนร่วมในโครงการวิจัยตั้งแต่ร้อยละ ๔๐-๕๙  (ง) มีส่วนร่วมในโครงการวิจัยตั้งแต่ร้อยละ ๒๐-๓๙  (จ) มีส่วนร่วมในโครงการวิจัยต่ำกว่าร้อยละ ๒๐ | 5 ชม.ต่อสัปดาห์  4.๕ ชม.ต่อสัปดาห์  3.๕ ชม.ต่อสัปดาห์  3 ชม.ต่อสัปดาห์  2.๕ ชม.ต่อสัปดาห์ | ให้คำนวณตามจำนวนโครงการ  โดยไม่นับโครงการที่มีการขยายระยะเวลา |
| 3.3.12 ผลงานค้นพบพันธุ์พืช พันธุ์สัตว์ที่ค้นพบใหม่และได้รับการจดทะเบียน | 3 ชม.ต่อสัปดาห์ |  |
| 3.3.13 หนังสือที่เกี่ยวข้องกับการลักษณะงาน | 3 ชม.ต่อสัปดาห์ |  |

|  |  |  |
| --- | --- | --- |
| **ลักษณะงาน/ผลงาน** | **การคำนวณ** | **หมายเหตุ** |
| **3.4 การเผยแพร่ผลงานสร้างสรรค์**  3.4.1 งานสร้างสรรค์ที่มีการเผยแพร่สู่สาธารณะในลักษณะใดลักษณะหนึ่งหรือผ่านสื่ออิเล็กทรอนิกส์ online | ๐.๕ ชม.ต่อสัปดาห์ |  |
| 3.4.2 งานสร้างสรรค์ที่ได้รับการเผยแพร่ใน  ระดับสถาบัน | ๑ ชม.ต่อสัปดาห์ |  |
| 3.4.3 งานสร้างสรรค์ที่ได้รับการเผยแพร่ในระดับชาติ | ๑.๕ ชม.ต่อสัปดาห์ |  |
| 3.4.4 งานสร้างสรรค์ที่ได้รับการเผยแพร่ใน  ระดับความร่วมมือในระดับนานาชาติ | 2 ชม.ต่อสัปดาห์ |  |
| **3.5 การนำผลงานวิจัยไปใช้ประโยชน์**  การนำผลงานวิจัยไปใช้ประโยชน์นอกมหาวิทยาลัย ในส่วนราชการระดับกรม หรือเทียบเท่าขึ้นไป หรือรัฐวิสาหกิจ หรือองค์กรมหาชน หรือองค์กรระดับชาติ ทั้งภาครัฐและเอกชนในลักษณะเป็นการใช้ประโยชน์ ดังนี้ การใช้ประโยชน์เชิง สาธารณะการใช้ประโยชน์  เชิงนโยบายการใช้ประโยชน์เชิงพาณิชย์ และ  การใช้ประโยชน์ทางอ้อมของงานสร้างสรรค์ | ๒ ชม.ต่อสัปดาห์ | โดยให้คิดตามจำนวนผลงาน |
| กรณีมีผู้ร่วมโครงการมากกว่า 1 คน ให้คิดภาระงานตามร้อยละของการมีส่วนร่วมในผลงานนั้นๆ โดยต้องนำส่งเอกสารแสดงการแบ่งร้อยละของการมีส่วนร่วมที่มีการลงนามของผู้ที่มีรายชื่อ ทุกคนในผลงานนั้นๆ ให้แก่หน่วยงานพิจารณา  กรณีตาม 3.๑ และ 3.2 ให้คิดภาระงานตลอดทั้งปี ส่วน 3.๓ 3.๔ และ 3.5 ให้คิดภาระงานเฉพาะ ช่วงการประเมินที่ผลงานปรากฏ |  |  |
| 4. **งานอื่นๆ** |  |  |
| **4.1 งานพัฒนาองค์กร**  (ก) สร้างชื่อเสียง/ได้รับการยอมรับ  ระดับนานาชาติ  (ข) สร้างชื่อเสียง/ได้รับการยอมรับระดับชาติ  (ค) สร้างคุณประโยชน์ให้กับคณะ  (ง) งานพัฒนานวัตกรรมการจัดการองค์กร | 3 ชม.ต่อสัปดาห์    2 ชม.ต่อสัปดาห์  1 ชม.ต่อสัปดาห์  3 ชม.ต่อสัปดาห์ | งานพัฒนาองค์กร หมายถึง งาน/ผลงานที่ก่อให้เกิดการพัฒนาและสร้างคุณประโยชน์ให้แก่องค์กร (เช่น การได้รับกำหนดตำแหน่งทางวิชาชีพที่สูงขึ้น การเพิ่มคุณวุฒิทางวิชาการ/วิชาชีพ  การสร้างชื่อเสียงและส่งเสริมภาพลักษณ์ขององค์กร) ทั้งนี้ (ค) สร้างคุณประโยชน์ให้กับคณะ หมายถึง  1. ภาระงานตาม KPI ของคณะ  2. กรรมการเกี่ยวกับงานพัสดุ บัญชี และการเงิน  3. กรรมการที่มีความเสี่ยง  4. กรรมการ/โครงการ/กิจกรรม  ที่ได้รับความเห็นชอบจากคณะกรรมการกำหนดภาระงานขั้นต่ำของบุคลากร  สายสนับสนุน คณะวิทยาศาสตร์และเทคโนโลยี และให้คิดตามจำนวนโครงการ/กิจกรรม |

|  |  |  |
| --- | --- | --- |
| **ลักษณะงาน/ผลงาน** | **การคำนวณ** | **หมายเหตุ** |
| **4.2 งานพัฒนาตนเอง** | คิดคำนวณภาระงานตาม ชม. ที่ปฏิบัติงานจริงหารด้วย 15 หน่วยสัปดาห์ | งานพัฒนาตนเอง หมายถึง การไปฝึกอบรมให้เป็นไปตามที่เป็นไปตามวิชาชีพ และ/หรือ ประกาศกระทรวงศึกษาธิการ เรื่อง มาตรฐานการอุดมศึกษา พ.ศ. 2561 โดยได้รับความเห็นชอบจากหัวหน้าหน่วยงาน  ให้คิดตามจำนวนโครงการ/กิจกรรม |
| **4.3 งานจิตอาสา**  (ก) การบำเพ็ญประโยชน์ในคณะ  (ข) การบำเพ็ญประโยชน์ในมหาวิทยาลัย  (ค) การบำเพ็ญประโยชน์ร่วมกับ และ/หรือ  ในหน่วยงานภาครัฐ เอกชน และชุมชน | 0.5 ชม.ต่อสัปดาห์  1 ชม.ต่อสัปดาห์  1.5 ชม.ต่อสัปดาห์ | งานจิตอาสา หมายถึง กิจกรรมการบำเพ็ญประโยชน์ในคณะ ในมหาวิทยาลัย  ในหน่วยงานภาครัฐ เอกชน และชุมชน ทั้งนี้ (ค) ให้หมายรวมถึง การบำเพ็ญประโยชน์ ร่วมกับ หน่วยงานภาครัฐ เอกชน และชุมชน โดยภาครัฐ หมายถึง หน่วยงานรัฐที่มิใช่หน่วยงานภายในของมหาวิทยาลัยเทคโนโลยีราชมงคลพระนคร ทั้งนี้ ภาระงานจิตอาสาที่จะนำมาพิจารณาได้จะต้องได้รับอนุญาตจากหัวหน้าหน่วยงาน  ให้คิดตามกิจกรรม/โครงการ |